Rådets forordning (EF) nr. 827/2004

af 26. april 2004

om forbud mod import af storøjet tun (Thunnus obesus) med oprindelse i Bolivia, Cambodja, Georgien, Ækvatorialguinea og Sierra Leone og om ophævelse af forordning (EF) nr. 1036/2001

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Det er såvel af hensyn til den biologiske ligevægt som til fødevaresikkerheden på verdensplan bydende nødvendigt at beskytte fiskebestandene, der er en udtømmelig naturressource.

(2) Den Internationale Kommission for Bevarelse af Tunfiskebestanden i Atlanterhavet (ICCAT), som Fællesskabet er kontraherende part i, vedtog i 1998 resolution 98-18 om ikke-anmeldt og ikke-forskriftsmæssig fangst af tun ved hjælp af store fartøjer i konventionsområdet.

(3) De kontraherende parter i ICCAT, hvis fiskere er forpligtet til at reducere fangsten af tun, kan kun sikre en effektiv forvaltning af de berørte fiskebestande, hvis også de lande, der fisker storøjet tun, men som ikke er kontraherende part i ICCAT, samarbejder med organisationen og overholder dens bevarings- og forvaltningsforanstaltninger.

(4) ICCAT har fastslået, at Belize, Bolivia, Cambodja, Georgien, Ækvatorialguinea, Honduras, Saint Vincent og Grenadinerne samt Sierra Leone kan identificeres som lande, hvis fartøjer fisker storøjet tun på en måde, der undergraver effektiviteten af organisationens foranstaltninger til bevarelse af den pågældende art, og har underbygget denne konstatering med oplysninger om fangster, handel og observation af fartøjer.

(5) Import af storøjet tun med oprindelse i Belize, Cambodja, Ækvatorialguinea, Saint Vincent og Grenadinerne samt Honduras er for øjeblikket forbudt i henhold til Rådets forordning (EF) nr. 1036/2001 af 22. maj 2001 om forbud mod import af storøjet tun (Thunnus obesus) med oprindelse i Belize, Cambodja, Ækvatorialguinea, Honduras samt Saint Vincent og Grenadinerne(1).

(6) ICCAT har konstateret, at samarbejdet med Honduras om bevarelsen af storøjet tun er blevet forbedret. På sit årlige møde i 2002 henstillede ICCAT, at forbuddet mod import af storøjet tun uanset i hvilken form, som de kontraherende parter havde indført over for Honduras, blev ophævet.

(7) ICCAT har konstateret, at Belize og Saint Vincent og Grenadinerne har gjort fremskridt med hensyn til samarbejdet om bevarelsen af storøjet tun. På sit årlige møde i 2003 besluttede ICCAT at hæve forbuddet mod import af storøjet tun uanset i hvilken form, som de kontraherende parter havde indført over for Belize og Saint Vincent og Grenadinerne, med virkning fra den 1. januar 2004.

(8) ICCAT har gentagne gange rettet henvendelse til Bolivia, Cambodja, Georgien, Ækvatorialguinea og Sierra Leone for at anspore dem til at overholde bevarings- og forvaltningsforanstaltningerne for storøjet tun, men henvendelserne har været resultatløse.

(9) ICCAT har henstillet til de kontraherende parter, at de træffer passende foranstaltninger til at forbyde import af storøjet tun uanset i hvilken form med oprindelse i Bolivia, Sierra Leone og Georgien, og til at opretholde forbuddet mod import af storøjet tun, uanset i hvilken form med oprindelse i Cambodja og Ækvatorialguinea. Disse foranstaltninger vil blive bragt til ophør, så snart det er fastslået, at disse landes fiskeri er bragt på linje med ICCAT's foranstaltninger. Det er derfor nødvendigt, at Fællesskabet, som har enekompetence på området, anvender disse foranstaltninger. Under hensyn til de meddelelsesfrister, der er fastsat af ICCAT, bør importforbuddet for disse produkter med oprindelse i Georgien imidlertid først træde i kraft den 1. juli 2004.

(10) Disse foranstaltninger er i overensstemmelse med Fællesskabets forpligtelser i henhold til andre internationale aftaler.

(11) For klarhedens skyld bør forordning (EF) nr. 1036/2001 ophæves og erstattes af nærværende forordning -

UDSTEDT FØLGENDE FORORDNING:

Artikel 1

I denne forordning forstås ved "import" de toldprocedurer, der er anført i artikel 4, nr. 15), litra a) og b), og nr. 16), litra a) til f), i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(2).

Artikel 2

1. Import til Fællesskabet af storøjet tun (Thunnus obesus) med oprindelse i Bolivia, Cambodja, Ækvatorialguinea og Sierra Leone henhørende under KN-kode ex 0301 99 90, 0302 34 00, ex 0302 70 00, 0303 44 00, ex 0303 80 00, ex 0304 10 38, ex 0304 10 98, ex 0304 20 45, ex 0304 90 97, ex 0305 10 00, ex 0305 20 00, ex 0305 30 90, ex 0305 49 80, ex 0305 59 80 og ex 0305 69 80 er forbudt.

2. Import af alle produkter, der er forarbejdet på grundlag af den i stk. 1 anførte storøjede tun og henhørende under KN-kode ex 1604 14 11, ex 1604 14 16, ex 1604 14 18 og ex 1604 20 70, er forbudt.

3. Import til Fællesskabet af storøjet tun (Thunnus obesus) med oprindelse i Georgien og henhørende under KN-kode ex 0301 99 90, 0302 34 00, 0303 44 00, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 80 og ex 0305 69 80 er forbudt.

4. Import af alle produkter, der er forarbejdet på grundlag af den i stk. 3 anførte storøjede tun og henhørende under KN-kode ex 1604 14 11, ex 1604 14 16, ex 1604 14 18 og ex 1604 20 70 er forbudt.

Artikel 3

Bestemmelserne i denne forordning finder ikke anvendelse på de mængder af de i artikel 2 omhandlede produkter med oprindelse i Bolivia, Georgien og Sierra Leone, om hvilke det over for de kompetente nationale myndigheder kan bevises, at de på datoen for forordningens ikrafttræden var under forsendelse til Fællesskabets område, og såfremt de nævnte mængder overgår til fri omsætning senest 14 dage efter denne dato.

Artikel 4

1. Forordning (EF) nr. 1036/2001 ophæves hermed.

2. Henvisninger til den ophævede forordning betragtes som henvisninger til nærværende forordning.

Artikel 5

Denne forordning træder i kraft på syvendedagen efter offentliggørelsen i Den Europæiske Unions Tidende.

Artikel 2, stk. 3 og 4, anvendes fra den 1. juli 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 26. april 2004.

På Rådets vegne

B. Cowen

Formand

(1) EFT L 145 af 31.5.2001, s. 10.

(2) EFT L 302 af 19.10.92, s. 1. Senest ændret ved Kommissionens forordning (EF) nr. 60/2004 (EUT L 9 af 15.1.2004, s. 8).